Caroline Louise Johnson
Carrie Symonds er gift med Boris Johnson. Symonds var ansat som leder af Conservative Party’s kommunikationsafdeling og mødte derigennem Johnson i 2018. De to påbegyndte kort efter en affære mens Boris Johnson stadig var gift med Marina Wheeler, hans 2. kone.
Carrie Symonds flyttede ind i Downing Street No 10 umiddelbart efter parlamentsvalget i december 2019 og blev dermed Boris Johnsons officielle partner. Kort efter blev det annonceret, at de ventede et barn; en søn som blev født den 29. april 2020. Den 29. maj 2021 blev Carrie Symonds (nu Johnson) gift med Boris Johnson og i december 2021 blev deres andet barn født.
Carrie Symonds er datter af én af grundlæggerne af avisen the Independent og uddannet på privatskoler og efterfølgende Warwick University, hvor hun studerede kunsthistorie og teatervidenskab. Hun nærede ambitioner om en karriere som skuespiller, inden hun blev ansat i Conservative Partys kommunikationsafdeling.
Carrie Symonds adfærd og tilsyneladende politiske indflydelse i Downing Street deler i høj grad vandene. Hendes rolle i fyringen af Boris Johnsons nære politiske rådgiver, Dominic Cummings, i foråret 2021 påkaldte sig stor opmærksomhed, ligesom hendes kostbare istandsættelse af embedsboligen, finansieret af midler givet af støtter af Conservative Party, førte til kritik af Boris Johnson.